بەختكە ئۆلچەم بېكىتمەڭ

بەختكە ئۆلچەم بېكىتمەڭ

1

بەخت شارائىتقا باقمايدۇ. ئۇ تۆۋەنگە قاراپ ئاققان سۇدەك ھەشەمەتلىك ئۆيلەرگىمۇ، ئاددىي كەپىلەرگىمۇ كىرىۋىرېدۇ. سىز بەختكە ئۆلچەم قۇيۇۋالسىڭىز ئۇ سىزگە نېسىپ بولماي، سىزدىن يىراقلاپ كېتىدۇ.

− جون.D.روكفىللىر

بەخت دېگەن نېمە؟ بىز باياشاد تۇرمۇشنى بەخت دەپ بىلىمىز. سېلىشتۇرىدىغان بولساق، بۇ بىلىشلىرىمىز بىر يەردە قالىدۇ. كۆڭۈلسىزلىك بىزگە كۆڭۈللۈك ئىشلارنىڭ مەۋجۇتلۇقىنى تونۇتىدۇ. جاپا بولغاندا ئاندىن راھەتنى سېزىمىز. مۇچ بولغاچقىلا تاتلىق تەمنى تېتىيمىز. تۇرمۇش شۇنداق بىر گۈلزاركى، ئۇ بىزنى تەربىيەلەپ ئۆستۈرىدۇ. بىز تۇرمۇش قوينىدا يېتىلىمىز. مول ۋە كۆپ خىل ئوزۇقلۇقلار بىلەن مەۋجۇتلۇقىمىزنى ساقلايمىز. مانا مۇشۇنداق مول ۋە خىلمۇخىل تۇرمۇش بولغانلىقتىن، بىز ھاياتىمىزنىڭ تۇرغۇن سۇدەك ئەمەس، بەلكى يۈرەكنى تەسىرلەندۈرگۈدەك قاينام - تاشقىنلىقتا ئۆتىدىغانلىقىنى ھېس قىلىمىز.

بەخت شارائىتقا باقمايدۇ ھەم ئۇنىڭ ئۆلچىمى بولمايدۇ. مەسىلەن، مەلۇم بىر خىل ئىقتىدار بولسا بەختلىك بولغىلى ياكى بەختكە ئېرىشكىلى بولماسلىقىمۇ مۇمكىن. بەختنىڭ ھەممىلا يەردە بارلىقىنى ھېس قىلساق، بۇ ھېس قىلىشىمىز ھېچقانداق چەكلىمىگە ئۇچرىمايدۇ. لېكىن شۇنداق بولسىمۇ بەزى كىشىلەر بەختنى ھېس قىلالمايدۇ. چۈنكى، ئۇلار بەختكە ئۆزلىرى ئۆلچەم بېكىتىۋېلىشقان.

بەختسىز كىشىلەرنىڭ ھەممىسى بەختنى شارائىتقا باغلىۋالىدۇ. مەسىلەن، ئۆزۈمنىڭ ئۆيى ۋە بۇدرۇققىنە ئوغلۇم بولسا، چىرايلىق بىر ماشىنا سېتىۋېلىپ، پەرزەنتلىرىمنى ئالىي مەكتەپتە ئوقۇتسام، بەختلىك بولغان بولاتتىم، دەپ قارايدىغانلار بەختنى شارائىتتىن ئىزدىگۈچىلەردۇر. ئۇلار مۇشۇنداق شارائىت بولغاندىلا ئاندىن بەختلىك بولغىلى بولىدۇ، دەپ قارايدۇ. قاراڭ، بەخت ئۇلارنىڭ تۇرمۇشىدا قانداق نامايان بوپتۇ؟

ئەگەر سىز راستتىنلا بەختلىك بولماقچى بولسىڭىز بەختكە ئۆلچەم بېكىتىۋالماڭ. ئۆلچەم بېكىتىۋالسىڭىز ئۇ سىزدىن يىراقلاپ كېتىدۇ. بەختكە ئۆلچەم بېكىتىۋېلىش بەختنى ئىزدىگەنلىك ئەمەس، بەلكى ئۇنى قوغلىغانلىقتۇر. چۈنكى، بەختكە ئۆلچەم بېكىتكەندە بەخت سىزنىڭ ھېسسىياتىڭىزغا بويسۇنماي، سىزدىن يىراقلاپ كېتىدۇ.

2

شارائىتنىڭ قۇلىغا ئايلىنىپ قالماسلىق كېرەك. شارائىتنىڭ قۇلىغا ئايلىنىپ قالغان ئادەم جاھاندىكى بارلىق مۇشەققەتنىڭ تەمىنى تېتىيدۇ. پەقەت شارائىتتىن پايدىلىنىشنى بىلگەنلەرلا مۇۋەپپەقىيەتلىك ھاياتنى يارىتىدۇ.

− رالىب ۋالدۇ ئىممورسۇن

ھەممىمىز ياخشى شارائىت بولۇشىنى ئۈمىد قىلىمىز. بۇ ئۈمىدىمىز ئۆزىمىزگە پايدىلىق شارائىتقا قارىتىلغان. بىراق ياخشى شارائىت گۈزەل تۇرمۇشنىڭ مۇتلەق كاپالىتى ئەمەس. ناچار شارائىتمۇ ۋەھىمىلىك ھاياتنىڭ جەريانى ئەمەس. تۇققۇزى تەل ئادەملەرمۇ ھەممە ئىشتا غەلىبە قازىنىپ كەتمەيدۇ. يوقسۇل ئادەملەرمۇ ھەممە ئىشتا مەغلۇپ بولۇپ كەتمەيدۇ. مانا بۇ ناھايىتى ياخشى پاكىتتۇر.

شارائىت ھاياتىي كۈچ بىلەن قارمۇ قارشىلىق مۇناسىۋەتكە ئىگە. ئەگەر شارائىت ياخشى بولسا ئەكسىچە ئادەم زەئىپ، ئىرادىسىز، تىرىشماس، ھورۇن بوپقالىدۇ. ئەگەر شارائىت ناچار بولسا ئەكسىچە ئادەم قۇدرەتلىك، ئىرادىلىك، تىرىشچان بولىدۇ. دېمەك، «بايلىق ساڭا مەڭگۈ باقىۋەندە ئەمەس» دېگەن قاراش ئالدىنقىلارنىڭ ھەقىقى ئوبرازىنى نامايان قىلغان. چۈنكى، نامراتلار قەيسەرلىك بىلەن پۇل تېپىشقا ئاتلىنىپ كېيىنكىلەرگە ياخشى ئۆرنەك قالدۇرغان.

شارائىتقا تايىنىش مۇۋاپىق بولۇش كېرەك. بۇ خۇددى بىزنىڭ يەر شارىنى پايدىلىنىش مەنبەسى قىلغىنىمىزغا ئوخشايدۇ. پەقەت شارائىتتىن پايدىلىنىشنى بىلسەكلا ئاندىن بىز كۈتكەن نەرسىمىزگە ئېرىشەلەيمىز. مەيلى ئۈمىد بولسۇن ياكى ھاياتنى سۆيۈش بولسۇن، بۇنى شارائىتقا باغلىۋالماي، ئۇنى ئۆز ئىرادىمىزدە نامايان قىلىشىمىز كېرەك.

شۇنداق بولغاندا، قۇياشنىڭ كۆتۈرۈلۈشى يەر شارىنىڭ ئۆز ئوقىدا ئايلانغانلىقىدىن بولغىنىدەك ھاياتتىكى ئارزۇ ۋە قىزغىن سۆيۈشلەرمۇ ئۆز تىرىشچانلىقىڭىزنىڭ نەتىجىسىدىن بولىدۇ.

(ماخمۇتجان يانتاق تەرجىمىسى)